**Амбасадор Мексика у Србији Његова екселенција Карлос Феликс на отварању изложбе „Графичке визије 7“ ауторке ЛЕПОСАВЕ МИЛОШЕВИЋ СИБИНОВИЋ у Галерији ЈУ Народног универзитета Врање**

У Глерији ЈУ Народног универзитета Врање, у петак 14. јула с почетком у 18 часова, биће отворена изложба ауторке ЛЕПОСАВЕ МИЛОШЕВИЋ СИБИНОВИЋ , под називом „Графичка визија 7“, ауторски пројекат међународне културне сарадње.

Директан повод за поставку изложбе „Графичка визија 7“ је дипломатски однос између Мексика и Србије, две државе које су увек делиле основне вредности слободе, националног интегритета и равноправности међу народима и државама.

Избор радова од 26 аутора је богат у погледу форме и иде од фигурације до потпуне сведености апстракције. Присутна селекција је и облик надметања, али пре свега представља вредност савремене колективне креације. Учесници су успешни истраживачи тајни киселине, металних плоча, дигиталних пролаза и времена, вешти корисници графичких алатки. Ова путујућан изложба има 88 графичких листова.

Лепосава Милошевић Сибиновић, ауторка овог пројекта рођена је у Чачку 1950.године. Дипломирала на вајарском одсеку Академије примењених уметности у Београду 1974. Стипендиста владе Мексика 1977 - 78. Магистрирала на вајарском одсеку Националне академије Сан Карлос 1980. у Граду Мексику. Излагала је на око 100 самосталних изложби и ауторских пројеката. Заступљена у бројним галеријама и музејима (Народни музеј у Београду, Музеј савремене уметности у Београду, Музеј савремене уметности у Граду Мексику, Народни музеј Зајечар, Галерија Надежда Петровић у Чачку, Музеј скулптуре, Ниређказа, Мађарска), добитница 40 награда и признања за уметничку активност: Награда УЛУПУДС-а за животно дело, 2010; Награда Министарства културе Републике Србије за изузетан допринос националној култури, 2011; Велика награда УЛУПУДС-А за 2011. годину; Златни орден Астечког орла - степен знамења Сједињених Држава Мексика 2018; Вукова награда за 2018; Бави се скулптуром, сликарством и ауторским пројектима.

На отварању изложбе присутнима ће се обратити Амбасадор Мексика у Србији, Његова екселенција Карлос Феликс, Градоначелник града Врања др Слободан Миленковић, академски вајар и сликар мр Лепосава Милошевић Сибиновић и директорка ЈУ Народног универзитета Врања Гордана Димитријевић.